32006L0050
L 142/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/50/ЕО НА КОМИСИЯТА
от 29 май 2006 година
за изменение на приложения IVА и IVБ към Директива 98/8/ЕО на Европейския парламент и на Съвета относно пускането на пазара на биоциди
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 29 от нея,
като има предвид, че:
(1)
В приложения IVА и IVБ към Директива 98/8/ЕО се изброяват изисквания за досиета, които са представени от заявителите, с оглед включването на активно вещество, състоящо се от микроорганизми, включително вируси или гъбички, в приложение I или IА към директивата и с оглед получаването на разрешение за биоцид, получен въз основа на тези микроорганизми, вируси или гъбички.
(2)
Приложения IVА и IVБ към Директива 98/8/ЕО следва да се адаптират към техническия прогрес и развитието на приложимите разпоредби на законодателството, по-специално Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (2) и Директива 2001/18/ЕО на Европейския парламент и на Съвета от 12 март 2001 г. относно съзнателното освобождаване на генетично модифицирани организми в околната среда (3), така че да е налице по-добра база за оценка на риска, който представляват микроорганизмите и биоцидите, съдържащи такива организми. Освен това научно-техническият прогрес е навлязъл в области като микробиологията и биотехнологията. Самото сравняване на структурата на данните, получени в рамките на Директива 98/8/ЕО, със структурата на Директива 91/414/ЕИО ще улесни задачата на заявителите, които представят досиета в съответствие с тези два юридически акта, както и задачата на националните органи, които оценяват тези досиета. Следователно би било целесъобразно да се актуализират изискванията по отношение на информацията, която трябва да бъде предоставяна за микроорганизмите, включително вирусите и гъбичките, посочени в Директива 98/8/ЕО и те да се приведат в съответствие, доколкото това е възможно, с изискванията на Директива 91/414/ЕИО.
(3)
Мерките, предвидени в настоящата директива, съответстват на становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложения IVА и IVБ към Директива 98/8/ЕО се заменят с текста, който фигурира в приложението към настоящата директива.
Член 2
1. Държавите-членки приемат и публикуват най-късно на 1 януари 2008 г. необходимите законови, подзаконови и административни разпоредби, за да се съобразят с настоящата директива. Те незабавно съобщават на Комисията текста на тези разпоредби, както и таблица на съответствието между тези разпоредби и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки уведомяват Комисията за текста на основните разпоредби от националното законодателство, които приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 29 май 2006 година.